આમ તો લગ્નસરાની સિઝનમાં ફૂલબજાર સતત ધમધમતું હોય છે. ડેકોરેશન માટે તથા ફૂલના હારની માગ સામાન્ય દિવસોની સરખામણીએ લગ્નસરાની સિઝનમાં બેથી ત્રણ ગણી વધી જતી હોય છે, પરંતુ આ વખતે નોટબંધીના કારણે ફૂલબજાર ઉપર પણ તેની અસર થઇ છે. ફૂલબજારના વેપારીઓના કહેવા પ્રમાણે નોટબંધીના કારણે ફૂલનો કારોબાર પણ કરમાઇ ગયો છે. તેઓના કહેવા પ્રમાણે લગ્નસરાની સિઝન ચાલી રહી છે. છતાં માત્ર ર૦થી ૩૦ ટકા જેટલો જ ધંધો છે. રોકડની ક્રાઇસિસની સાથે સાથે લોકો પણ ડેકોરેશન માટે પ્લાસ્ટિકનાં ફૂલનો ઉપયોગ કરતા થઇ ગયા છે. તેથી ડબલ માર પડી રહ્યો છે. હવે ફૂલના કારોબારમાં ફરી કયારે સુગંધ આવશે? તેવો પ્રશ્ન વેપારીઓ કરી રહ્યા છે.